UMugabe Uthi Ingamanga Imbiko Yokuthi Uyagula
UMugabe uthi yena lomkakhe uGrace baphile kuhle njalo baqinile ngoba behlezi besenza imisebenzi eqinisa umzimba
UMongameli Robert Mugabe selandule imbiko yokuthi impilakahle yakhe ayimanga kahle. Amazwi la aza ngesikhathi ibandla leAfrican National Congress kweleSouth Africa liveze ukukhathazeka lisithi inhlelo zokulungisisa okuhluphayo eZimbabwe zilakho ukuphazamiseka nxa uMugabe engafa kumbe atshiye umsebenzi zingakafezwa. Inengi licabangela ukuthi uMugabe ubulawa ngumkhuhlane wemvukuzane ovame ukuhlasela abantu asebekhuluphele njengaye. Kodwa ekhuluma lephephandaba leSouthern Times, uMongameli Mugabe uthe uziphilele njalo uhlezi esenza imisebenzi etshiyeneyo eqinisa umzimba efana lokugijima. Uthe okuke kwamhlupha nje lilihlo, kodwa uthe selaphola. Uveze njalo lokuthi unatha amaphilisa aqinisa amathambo. UMugabe uthe ukhangelele ukufikisa iminyaka elikhulu ephila, 100. Okwamanje uleminyaka engamatshumi ayithobaminwe mibili lasikhombisa, 87. Ekhuluma ngempilakahle yomkakhe uNkosakazi Grace, uMongameli Mugabe uthe okwamanje uyelatshwa iqolo kweleChina. Katshongo ukuthi walimala esenzani. Kodwa uthe laye ungumuntu ohlezi egijima phezu kwemishinikazi yokuqinisa umzimba. Wengeze wathi ngaphandle kokwelatshwa kwele China, uGrace uqhuba izifundo kwelinye ikolitshi lakulelolizwe. Isikhulumeli sebandla leZapu uMnu Methuseli Moyo uthe kungakhathalekile ukubana uMugabe uyagula kumbe uphile kuhle, iminyaka yakhe ayisamvumeli ukubana eqhubeke esembusweni. Ukuze sihlaziye ukuthi impilakahle ka Mongameli Mugabe ikhombani kwezombusazwe elizweni, uSithandekile Mhlanga uxoxe lengcwethi ezicubungula ezombusazwe; uMnu. Ngqabutho Dube, oyisiphathamandla secele le MDC elikhokhelwa nguMnu. Welshman Ncube e South Africa, endawonye loMnu. Thembinkosi Sibindi, oyisiphathamandla secele elikhokhelwa nguMnu. Morgan Tsvangirai.